Massmart-afleggings: Regering, sakesektor moet koppe bymekaar sit | Maroela Media
Massmart Holdings bedryf ondermeer Game, Makro, Dion Wired en BuildersWarehouse in Suid-Afrika. (Foto: InceConnect.co.za)
Die departemente van handel en nywerheid asook arbeid en indiensneming moet dringend ingryp by die dreigende afleggings by Massmart.
Dít volgens die parlementêre portefeuljekomitee oor handel en nywerheid, ekonomiese ontwikkeling, kleinsakeontwikkeling, toerisme, indiensneming en arbeid, wat sê enige afleggings moet opgeskort word tot daar met die betrokke staatsdepartemente vergader kan word.
“Dit is nie ideaal dat die regering by sake inmeng nie, maar die erns van die dreigende afleggings beteken koppe gaan bymekaar gesit moet word,” het komiteevoorsitter Mandla Rayi gesê.
“Die verlies aan ŉ duisend werksgeleenthede gaan katastrofies wees, nie net vir werkskepping nie, maar ook vir die gesinne wat geraak word.”
Maroela Media het vroeër berig Massmart gaan dalk tot 34 van sy winkels hier sluit, met groot gepaardgaande werksverliese.
Die groep het Maandag gesê hy is besig met ŉ konsultasieproses in ooreenstemming met die Wet op Arbeidsverhoudinge. Massmart se moedermaatskappy is Walmart in die VSA. Winkels soos Game, Makro, Builders Warehouse, DionWired en Jumbo is deel van die portefeulje.
Sou die groep voortgaan met die sluiting van die winkels, kan tot 1 440 mense hul werk kwyt wees. Volgens Massmart sal die sluitings veral DionWired- en Masscash-winkels raak.
Rayi het gesê dit is allermins ideaal om die nuwe jaar te begin met die aflegging van werkers sonder enige alternatiewe bron van inkomste. “Sulke optrede, maak nie saak hoeveel daar gekonsulteer word nie, gaan die regering se doelwit om meer as ŉ miljoen werksgeleenthede te skep, strem.”
Volgens hom moet eerder probeer word om die geraakte werkers by ander sake-eenhede in diens te neem, of vir Massmart om sy bedrywighede na landelike gebiede uit te brei.
Maak toe. Indien die “werkers” gewerk het, sou hulle nie verlies gely het nie. Hulle verstaan ongelukkig nie waar kom salarisse en hulle gratis klere en etes vandaan nie.
HAHAHA, regering moet ingryp. Wat ‘n grap
die regering moet ingryp? Maar wat die die duisend + mense wat by Eskom afgedank gaan word. Verstaan nie hoe werk hulle koppe nie
… Lees eerder die tekens van die tye en die skrif aan die muur vir die ANC voor. In die buiteland is daar Vrydae gereeld afleggings. Last to come first to go. Dit is tyd dat SA besef dat besighede nie op ‘n cannabis cloud funksioneer nie en unies nie die maatskappybase is nie.
Staan in gange gesels en op cell fone en help jou nie van hulle is maar traag